b"\n_START_ARTICLE_\nJoan III de Portugal\n_START_SECTION_\nOr\xc3\xadgens familiars\n_START_PARAGRAPH_\nFill del rei Manuel I de Portugal i la seva segona esposa Maria d'Arag\xc3\xb3, va n\xc3\xa9ixer a la capital del regne el 6 de juny de 1502. _NEWLINE_Per l\xc3\xadnia materna era n\xc3\xa9t dels Reis Cat\xc3\xb2lics i fou germ\xc3\xa0 del tamb\xc3\xa9 futur rei Enric I de Portugal.\n_START_SECTION_\nInf\xc3\xa0ncia\n_START_PARAGRAPH_\nFou declarat hereu del tron el 1503 i va rebre una excel\xc2\xb7lent educaci\xc3\xb3, amb personalitats de l'\xc3\xa8poca com l'astr\xc3\xb2leg Tom\xc3\xa0s de Torres, el bisbe de Viseu D\xc3\xaddac d'Ortiz i l'humanista Llu\xc3\xads Teixeira._NEWLINE_Als setze anys es va concretar el seu matrimoni amb la seva cosina Elionor d'Habsburg, filla de Joana I de Castella i Felip el Bell. Finalment, per\xc3\xb2, aquesta es cas\xc3\xa0 amb el seu pare que havia quedat vidu. L'infant Joan va prendre aquesta decisi\xc3\xb3 com una ofensa a la seva persona i a partir d'aquell moment va canviar d'actitud, tornant-se melanc\xc3\xb2lic i, segons alguns historiadors, aquesta fou la ra\xc3\xb3 de la seva transformaci\xc3\xb3 en un fervor\xc3\xb3s de la religi\xc3\xb3.\n_START_SECTION_\nAscens al tron\n_START_PARAGRAPH_\nEl 19 de desembre de 1521 fou coronat i aclamat a l'esgl\xc3\xa9sia de Sant Dom\xc3\xa8nec de Lisboa rei de Portugal, iniciant aix\xc3\xad un regnat de trenta-sis anys, caracteritzat per la intensa activitat pol\xc3\xadtica interna i externa i especialment per les relacions amb altres estats europeus. _NEWLINE_El matrimoni de la germana de Joan, Isabel de Portugal, amb el rei Carles I de Castella va permetre al rei portugu\xc3\xa8s augmentar la seva alian\xc3\xa7a amb la Monarquia Hisp\xc3\xa0nica i el Sacre Imperi Romanogerm\xc3\xa0nic. Per enfortir encara m\xc3\xa9s aquests lla\xc3\xa7os, es va casar amb la seva cosina materna Caterina d'Habsburg, germana de Carles I._NEWLINE_Joan III va continuar centralitzant els poders absolutistes dels seus predecessors. Va reunir les Corts nom\xc3\xa9s tres vegades i amb grans intervals: el 1525 a Torres Novas, el 1535 a \xc3\x89vora i el 1544 a Almeirim. Va intentar tamb\xc3\xa9 reestructurar la vida judicial i administrativa del seu regne.\n_START_SECTION_\nDeclivi\n_START_PARAGRAPH_\nCap al final del regnat de Joan III, Portugal va entrar en un per\xc3\xadode de crisi econ\xc3\xb2mica, social i pol\xc3\xadtica, resultat del declivi del poder portugu\xc3\xa8s.\n_START_SECTION_\nPressions econ\xc3\xb2miques\n_START_PARAGRAPH_\nL'extens i dispers imperi portugu\xc3\xa8s resultava car i complicat d'administrar i estava associat a un important deute extern i a un d\xc3\xa8ficit comercial. Els interessos portuguesos de l'\xc3\x8dndia es van tornar m\xc3\xa9s ca\xc3\xb2tics sota la feble administraci\xc3\xb3 dels seus ambiciosos governants. Les fallides en l'administraci\xc3\xb3 van dur al declivi del monopoli del comer\xc3\xa7 portugu\xc3\xa8s. _NEWLINE_Durant el regnat de Joan III, alguns dels governadors de la regi\xc3\xb3 van ser Vasco da Gamma, Nuno da Cunha o Jo\xc3\xa3o de Castro.\n_START_SECTION_\nLa companyia de Jes\xc3\xbas i el conflicte social\n_START_PARAGRAPH_\nL'establiment de la companyia de Jes\xc3\xbas el 1534, aprovat pel Papa Pau III, i la introducci\xc3\xb3 de la Inquisici\xc3\xb3 el 1536, resultat del fanatisme religi\xc3\xb3s del rei, foren tamb\xc3\xa9 causes de la crisi econ\xc3\xb2mica del pa\xc3\xads. _NEWLINE_Joan III estava tan entusiasmat per la introducci\xc3\xb3 de la Inquisici\xc3\xb3 que va gastar enormes quantitats d'or en ambaixades al Papa. Mentre que el paper de la Companyia de Jes\xc3\xbas en l'evangelitzaci\xc3\xb3 de les terres d'ultramar era destacable, a Portugal la Companyia va tenir un impacte devastador, drenant or de l'Imperi, ofert pel mateix rei, amb la finalitat de construir nombrosos edificis religiosos. Els jesu\xc3\xaftes van propiciar tamb\xc3\xa9 un ambient d'inestabilitat entre algunes parts de la noblesa, la majoria dels ordes religiosos existents i en les universitats que la veien com un rival per culpa del seu fanatisme religi\xc3\xb3s. Finalment, l'impacte directe de la Inquisici\xc3\xb3 en l'economia portuguesa va estar en part relacionat amb la persecuci\xc3\xb3 religiosa de nombrosos mercaders jueus, que van ser assassinats o que van fugir del pa\xc3\xads.\n_START_SECTION_\nPressions militars\n_START_PARAGRAPH_\nL'imperi d'ultramar estava amena\xc3\xa7at pels turcs, tant a l'Oce\xc3\xa0 \xc3\x8dndic com al nord d'\xc3\x80frica per la qual cosa Portugal va comen\xc3\xa7ar a gastar m\xc3\xa9s diners en defensa i en fortificacions. A l'altre costat d'\xc3\x80frica, a l'Oce\xc3\xa0 Atl\xc3\xa0ntic, els vaixells portuguesos sofrien els continus atacs dels pirates. Aix\xc3\xad mateix, els francesos van establir una col\xc3\xb2nia al Brasil, creant un altre front per a Portugal. Els francesos es van aliar amb els nadius contra els portuguesos i van utilitzar intervencions pol\xc3\xadtiques. _NEWLINE_Durant el primer any del regnat de Joan III, les exploracions van continuar i els portuguesos van arribar fins a la Xina i el Jap\xc3\xb3. Tot i aix\xc3\xb2, aquest assoliment es va veure desllu\xc3\xaft per les pressions de l'Imperi Otom\xc3\xa0 sota el comandament de Suleiman el Magn\xc3\xadfic, especialment a l'\xc3\x8dndia on els atacs es van tornar m\xc3\xa9s freq\xc3\xbcents. Les despeses per a defensar els interessos van ser enormes i, per a pagar-los, Joan III va abandonar algunes de les places del nord d'\xc3\x80frica, com Safim, Azamor i Arzila).\n_START_SECTION_\nCrisi din\xc3\xa0stica\n_START_PARAGRAPH_\nUn altre dels factors que va influir en l'inici del declivi de l'imperi va ser la crisi din\xc3\xa0stica provocada per la seva mort sense deixar cap fill viu. Els matrimonis de diverses infantes amb castellans i aragonesos, van ser conseq\xc3\xbc\xc3\xa8ncia de l'annexi\xc3\xb3 de Portugal per part del rei Felip II de Castella despr\xc3\xa9s de la prematura mort de l'hereu de Joan, el seu n\xc3\xa9t Sebasti\xc3\xa0 I de Portugal, seguida de la mort del cardenal Enric I de Portugal, hereu de Sebasti\xc3\xa0.\n_START_SECTION_\nRelacions internacionals\n_START_PARAGRAPH_\nPel que fa a les relacions internacionals, el regnat de Joan III es va caracteritzar per la diplom\xc3\xa0cia. Amb la Monarquia Hisp\xc3\xa0nica va realitzar alian\xc3\xa7a a trav\xc3\xa9s dels matrimonis per a assegurar la pau en la pen\xc3\xadnsula Ib\xc3\xa8rica. No obstant aix\xc3\xb2, el matrimoni entre els membres de la fam\xc3\xadlia reial portuguesa i la castellano-aragonesa va ser tal vegada un dels factors de la fragilitat dels seus fills, incl\xc3\xb2s el futur rei Sebasti\xc3\xa0. _NEWLINE_Joan III va romandre neutral durant la guerra que va enfrontar a Fran\xc3\xa7a amb la Dinastia Habsburg, per\xc3\xb2 va repel\xc2\xb7lir amb fermesa els atacs dels corsaris francesos. Va estr\xc3\xa8nyer les relacions amb Roma introduint la Inquisici\xc3\xb3 al Regne i amb l'adhesi\xc3\xb3 del clergat portugu\xc3\xa8s a la Contrarreforma. Les bones relacions amb l'Esgl\xc3\xa9sia Cat\xc3\xb2lica van permetre que Joan nomen\xc3\xa9s a qui volgu\xc3\xa9s per als llocs eclesi\xc3\xa0stics destacats del pa\xc3\xads; els seus germans Enric i Alfons es van convertir en cardenals i el seu fill natural, Eduard, va ser nomenat arquebisbe de Braga. _NEWLINE_Les relacions comercials es van intensificar amb Anglaterra, els pa\xc3\xafsos del B\xc3\xa0ltic i amb Flandes. Portugal va ser el primer pa\xc3\xads europeu d'entrar en contacte amb la Xina i el Jap\xc3\xb3. Xina va oferir Macau als portuguesos, i Portugal prengu\xc3\xa9 el control de les principals rutes comercials de l'\xc3\xa0rea. Al sud, els portuguesos van continuar amb la seva actitud hostil contra els l\xc3\xadders insurgents musulmans de l'\xc3\x8dndia. A les illes Moluques, Joan va aconseguir una important vict\xc3\xb2ria pol\xc3\xadtica, assegurant el control de l'\xc3\xa0rea enfront de les reclamacions hispanes.\n_START_SECTION_\nInquisici\xc3\xb3\n_START_PARAGRAPH_\nJoan III va introduir la Inquisici\xc3\xb3 a Portugal el 1536. Igual que a Castella, la Inquisici\xc3\xb3 va quedar sota l'autoritat del rei. El Gran Inquisidor era designat pel Papa despr\xc3\xa9s que el rei el tri\xc3\xa9s, sempre entre els membres de la fam\xc3\xadlia real. El Gran Inquisidor era l'encarregat de nomenar altres inquisidors menors. El primer Gran Inquisidor portugu\xc3\xa8s va ser el cardenal Enric, que m\xc3\xa9s tard es va convertir en rei. Existien Corts de la Inquisici\xc3\xb3 a Lisboa, Co\xc3\xafmbra i \xc3\x89vora. El 1560 la Inquisici\xc3\xb3 es va establir a Goa, i a causa de les seves intervencions la demografia d'aquesta ciutat va canviar per a sempre. _NEWLINE_L'activitat de les Corts es va ampliar a la censura dels llibres, l'endevinaci\xc3\xb3, la bruixeria i la bigamia durant el seu regnat. La censura dels llibres va tenir una destacada influ\xc3\xa8ncia en l'evoluci\xc3\xb3 cultural portuguesa, mantenint al pa\xc3\xads en un retard cultural. Orientada al principi per a actuacions religioses, la Inquisici\xc3\xb3 va acabar influint en gaireb\xc3\xa9 tots els aspectes de la societat portuguesa: la pol\xc3\xadtica, la cultura i la societat."